Нова електронска путна исправа (SAC)

03.10.14

**Биометријска путна исправа треће генерације**

Пасоши **треће генерације** или **Supplemental Access Control - SAC**пасоши се у Босни и Херцеговини издају од 1. октобра 2014.

Ради се о биометријским пасошима најновије генерације који се персонализују најсавременијом технологијом.

Лични подаци, мјесто и датум рођења, као и машински читљива зона су ласерски угравирани, а биометријски подаци су сачувани у бесконтактном чипу који се налази у структури пасоша. Од биометријских података узима се фотографија, отисци прстију и дигитални потпис.

Уколико је лице неписмено или узимање потписа није могуће из других објективних разлога, на обрасцу пасоша се на мјесту предвиђеном за потпис уписује ознака XX. Отисци прстију и потпис не узимају се од дјеце која нису навршила дванаест година старости.

Европска унија је све своје чланице обавезала да од 1. децембра 2014. почну издавати SAC пасоше. С обзиром да је БиХ на Бијелој шенгенској листи, преузета је обавеза да се имплементирају сви стандарди Европске уније те је сходно томе уведена трећа генерација биометријских пасоша.

С друге стране, Међународна организација за цивилни авионски саобраћај (ICAO) је такође свим чланицама ICAO-a препоручила прелазак на трећу генерацију биометријских пасоша.

БиХ је прва држава ван Европске уније и међу првима на свијету која је прешла на ове пасоше, чиме испуњава обавезе преузете у процесу преговора за либерализацију визног режима с циљем задржавања повластица које доноси безвизни режим. Обавеза је испуњена два мјесеца прије рока који је Европска унија поставила својим чланицама.

**Изглед биометријског пасоша треће генерације**

****

****

Брошура која садржи техничке детаље о биометријском пасошу треће генерације доступна је [овдје](https://www.iddeea.gov.ba/images/stories/PDF/Brosure/PI_SAC_brosura.pdf).

**Законски оквир**

Пасоши (грађански, службени и дипломатски) се издају у складу са Законом о путним исправама БиХ („Службени гласник БиХ“, број [4/97](https://www.iddeea.gov.ba/images/stories/PDF/laws/bosanski/zakon_o_putnim_ispravama_bosne_i_hercegovine_4_97_bos.pdf), [1/99](https://www.iddeea.gov.ba/images/stories/PDF/laws/bosanski/zakon_o_izmjeni_zakona_o_putnim_ispravama_bih_1_99_bos.pdf),[9/99](https://www.iddeea.gov.ba/images/stories/PDF/laws/bosanski/zakon_o_izmjeni_zakona_o_putnim_ispravama_bih_9_99_bos.pdf), [27/00](https://www.iddeea.gov.ba/images/stories/PDF/laws/bosanski/odluka_o_izmjenama_i_dopunama_zakona_o_putnim_ispravama_bih_27_00_bos.pdf), [32/00](https://www.iddeea.gov.ba/images/stories/PDF/laws/bosanski/odluka_o_izmjeni_i_dopuni_zakona_o_putnim_ispravama_bih_32_00_bos.pdf), [19/01](https://www.iddeea.gov.ba/images/stories/PDF/laws/bosanski/zakon_o_izmjenama_i_dopunama_zakona_o_putnim_ispravama_bih_19_01_bos.pdf), [19/01](https://www.iddeea.gov.ba/images/stories/PDF/laws/bosanski/zakon_o_izmjeni_i_dopuni_zakona_o_putnim_ispravama_bih_19_01_bos.pdf), [47/04](https://www.iddeea.gov.ba/images/stories/PDF/laws/bosanski/zakon_o_izmjenama_i_dopunama_zakona_o_putnim_ispravama_bih_47_04_bos.pdf), [53/07](https://www.iddeea.gov.ba/images/stories/PDF/laws/bosanski/odluka_kojom_se_donosi_zakon_o_izmjenama_i_dopunama_zakona_o_putnim_ispravama_bih_53_07_bos.pdf), [15/08](https://www.iddeea.gov.ba/images/stories/PDF/laws/bosanski/zakon_o_usvajanju_zakona_o_izmjenama_i_dopunama_zakona_o_putnim_ispravama_bih_15_08_bos.pdf), [33/08](https://www.iddeea.gov.ba/images/stories/PDF/laws/bosanski/zakon_o_izmjenama_i_dopunama_zakona_o_putnim_ispravama_bih_33_08_bos.pdf), [39/08](https://www.iddeea.gov.ba/images/stories/PDF/laws/bosanski/ispravka_zakona_o_izmjenama_i_dopunama_zakona_o_putnim_ispravama_bih_39_08_bos.pdf), [60/13](https://www.iddeea.gov.ba/images/stories/PDF/laws/bosanski/zakon%20o%20izmjenama%20i%20dopunama%20zakona%20o%20putnim%20ispravama%20bih_60-13_bos.pdf))

Поред Закона о путним исправама БиХ, издавање пасоша је регулисано низом одлука, правилника и упутстава који су доступни на овој веб-страници.

**Надлежност за издавање пасоша**

Издавање пасоша у Федерацији БиХ врше надлежни органи - кантонална министарства унутрашњих послова, у Републици Српској Министарство унутрашњих послова Републике Српске и у Брчко дистрикту БиХ Одјел за јавни регистар.

Захтјеви за издавање пасошa предају се на локацијама за издавање личних докумената надлежних органа у мјесту пребивалишта.

Држављанима БиХ који живе у иностранству пасоше путем дипломатско-конзуларне мреже издаје Министарство иностраних послова.

Издавање дипломатских пасоша врши Министарство иностраних послова БиХ, а службених пасоша Министарство цивилних послова БиХ.

**Рок за издавање пасоша**

Постоје двије могућности издавања бх. пасоша. Пасош се може издати:

* У редовној процедури - рок за издавање пасоша у редовној процедури је **30 дана,**
* У року краћем од прописаног - уколико је захтјев за издавање пасоша у року краћем од прописаног поднесен код надлежних органа **у БиХ** рок за издавање је **72 часа**, односно **7 дана** ако је захтјев поднесен **у дипломатско-конзуларном представништву БиХ** у иностранству.

**Цијена пасоша**

Цијена пасоша за које се захтјеви за издавање подносе **код надлежних органа у БиХ** **у редовној процедури** износи:

* За **пунољетне** држављане са роком важења пасоша од 10 година – **50 KM**,
* За држављане у доби од **3 до 18 година** са  роком важења пасоша од 5 година – **40 KM**,
* За држављане **до 3 године** старости са роком важења пасоша од 3 године – **30 KM**.

За  издавање пасоша **у року краћем од прописаног**подносилац  захтјева  на  подручју  Босне  и  Херцеговине, поред  цијене  пасоша  издатог  у редовном поступку, дужан је **уплатити и накнаду**за додатне трошкове  надлежног  органа  који  произилазе  из  поступка  издавања пасоша у  року  краћем  од  прописаног  **у износу од 200 KM**, који  се  уплаћују  на  рачун  надлежног органа за издавање пасоша.

Цијена пасоша за које се захтјеви за издавање подносе **у дипломатско-конзуларном представништву БиХ**  у иностранству дефинисана је Цјеновником о конзуларним услугама у дипломатско-конзуларним представништвима БиХ.

За  издавање пасоша у року краћем од прописаног подносилац  захтјева  у иностранству, **поред цијене  пасоша  издатог  у  редовном  поступку  у  дипломатско  конзуларном-представништву БиХ,** дужан  је  **уплатити и накнаду** - додатну конзуларну  таксу за додатне трошкове  надлежног  органа  који  произилазе  из  поступка издавања  пасоша  у  року  краћем  од  прописаног  **у износу од 250 € (евра).**

**Рок важења пасоша**

* **Пунољетни** држављани – рок важења пасоша **10** година,
* Држављани у доби од **3 до 18 година** – рок важења пасоша **5**година,
* Држављани **до 3 године** старости – рок важења пасоша **3** године.

**Савјети за исправно поступање са пасошем**

* Пасош увијек чувајте на безбједном мјесту,
* Штитите га од механичких оштећења,
* Спријечите контакт пасоша са текућином,
* Држите га даље од извора топлоте,
* Не пресавијајте пасош,
* Уколико изгубите пасош пријавите то најближој полицијској станици у БиХ или дипломатско-конзуларном представништву БиХ уколико сте пасош изгубили у иностранству.